b'\n_START_ARTICLE_\nLITNET\n_START_PARAGRAPH_\nLietuvos mokslo ir studij\xc5\xb3 kompiuteri\xc5\xb3 tinklas (LITNET)\xc2\xa0\xe2\x80\x93 valstybinis kompiuteri\xc5\xb3 tinklas, jungiantis Lietuvos Respublikos mokymo, mokslo ir tyrimo institucijas bei teikiantis duomen\xc5\xb3 perdavimo ir interneto paslaugas visoms auk\xc5\xa1tosioms mokykloms, mokslo institutams, kitoms mokslo ir studij\xc5\xb3 sistemos institucijoms, daugeliui \xc5\xa1vietimo ir kult\xc5\xabros \xc4\xafstaig\xc5\xb3, bibliotek\xc5\xb3 bei muziej\xc5\xb3._NEWLINE_LITNET tinklo valdymo centras yra Kauno technologijos universitete (KTU).\n_START_SECTION_\nIstorija\n_START_PARAGRAPH_\nTinklas prad\xc4\x97jo veikti 1991\xc2\xa0m. spal\xc4\xaf, kai buvo \xc4\xafrengtas X.25 palydovinio ry\xc5\xa1io kanalas tarp Oslo universiteto ir Matematikos ir informatikos instituto Vilniuje._NEWLINE_2000\xe2\x80\x932004 metais LITNET dalyvavo Europos akademinio tinklo GEANT projekte._NEWLINE_Nuo 2004\xc2\xa0m. spalio m\xc4\x97nesio LITNET yra GEANT-2 (GN2) projekto dalyvis. Dalyvauja bendros Europos auk\xc5\xa1tojo mokslo ir tyrim\xc5\xb3 erdv\xc4\x97s k\xc5\xabrime. LITNET tinklas yra tarptautini\xc5\xb3 kompiuteri\xc5\xb3 tinkl\xc5\xb3 organizacij\xc5\xb3 (TERENA, CEENet, FIRST ir kt.) narys, kur atstovauja Lietuvos mokslo ir studij\xc5\xb3 institucij\xc5\xb3 interesams._NEWLINE_LITNET veikl\xc4\x85 remia Lietuvos Respublikos \xc5\xa1vietimo ir mokslo ministerija, Europos Komisija bei kitos organizacijos.'